CELEX: 32021D0215(01)
Language: et
Date: 2015-11-27 00:00:00
Title: Komisjoni otsus, 27. november 2015, millega muudetakse otsust 2011/C 253/04 (millega luuakse maksesüsteemide turu eksperdirühm), et pikendada selle kehtivusaega 2021/C 52 I/01

15.2.2021   
               
               
                  ET
               
               
                  Euroopa Liidu Teataja
               
               
                  CI 52/1
               
            
         KOMISJONI OTSUS,
         27. november 2015,
         millega muudetakse otsust 2011/C 253/04 (millega luuakse maksesüsteemide turu eksperdirühm), et pikendada selle kehtivusaega
         (2021/C 52 I/01)
         EUROOPA KOMISJON,
         võttes arvesse Euroopa Liidu toimimise lepingut,
         ning arvestades järgmist:
         
                     (1)
                  
                  
                     Komisjon lõi 29. augusti 2011. aasta otsusega (1) maksesüsteemide turu eksperdirühma. Kõnealust otsust kohaldatakse kuni 31. detsembrini 2015. Eksperdirühma eesmärk on tagada ametlik platvorm, mis võimaldab jagada turuosalistega struktuurselt seisukohti makseteenuste direktiivi (2007/64/EÜ) (2) rakendamise ja tõlgendamise küsimustes. Makseteenuste direktiivi on hiljuti muudetud (3). Makseteenuste direktiivi muutmisega oli tihedalt seotud ka see, et Euroopa Parlament ja nõukogu võtsid 29. aprillil 2015 vastu Euroopa Parlamendi ja nõukogu määruse (EL) 2015/751 kaardipõhiste maksetehingute vahendustasude kohta (4). Lisaks toimub maksete turul kiire innovatsioon. Euroopas tehakse mitmesuguseid algatusi, et julgustada ja edendada turgu suurema standardimise ja innovatsiooni suunas, muu hulgas on loodud maksekaartide sidusrühmade rühm ja eurojaemaksete nõukogu. Nendest algatustest tulenevate väljakutsete tõttu on jätkuvalt vaja ametlikku sidusrühmade foorumit, mis võimaldab jagada struktuurselt seisukohti asjaomastes küsimustes. Seetõttu on asjakohane, et maksesüsteemide turu eksperdirühm jätkab oma tegevust veel viie aasta jooksul.
                  
               
                     (2)
                  
                  
                     Seega tuleks 29. augusti 2011. aasta otsust vastavalt muuta,
                  
               ON TEINUD JÄRGMISE OTSUSE:
         
            Ainus artikkel
            
               1.   29. augusti 2011. aasta otsuse artikli 4 lõikes 5 asendatakse sõnad „neljaks aastaks“ sõnadega „viieks aastaks“.
            
            
               2.   Artikli 5 lõige 7 asendatakse järgmisega:
               
                  „Komisjon avaldab eksperdirühma tegevuse kohta kõik asjaomased dokumendid (näiteks päevakord, protokoll ja osalejate esildised) kas komisjoni eksperdirühmade ja muude samalaadsete üksuste registris või kõnealuseid dokumente sisaldaval spetsiaalsel veebisaidil, millele selles registris on link. Avaldamisel tuleks ette näha erandeid juhul, kui dokumendi avalikustamine kahjustaks määruse (EÜ) nr 1049/2001 artiklis 4 kindlaksmääratud avaliku või erahuvi kaitset.“
               
            
            
               3.   29. augusti 2011. aasta otsuse artiklis 8 asendatakse kuupäev „31. detsember 2015“ kuupäevaga „31. detsember 2020“.
            
         
         
            Brüssel, 27. november 2015
            
               
                  Komisjoni nimel
               
               
                  komisjoni liige
               
               Jonathan HILL
            
         
         
            (1)  Komisjoni 29. augusti 2011. aasta otsus, millega luuakse maksesüsteemide turu eksperdirühm (ELT C 253, 30.8.2011, lk 3).
         
            (2)  Euroopa Parlamendi ja nõukogu 13. novembri 2007. aasta direktiiv 2007/64/EÜ makseteenuste kohta siseturul ning direktiivide 97/7/EÜ, 2002/65/EÜ, 2005/60/EÜ ja 2006/48/EÜ muutmise ning direktiivi 97/5/EÜ kehtetuks tunnistamise kohta (ELT L 319, 5.12.2007, lk 1).
         
            (3)  Euroopa Parlamendi ja nõukogu 25. novembri 2015. aasta direktiiv (EL) 2015/2366 makseteenuste kohta siseturul, direktiivide 2002/65/EÜ, 2009/110/EÜ ning 2013/36/EL ja määruse (EL) nr 1093/2010 muutmise ning direktiivi 2007/64/EÜ kehtetuks tunnistamise kohta (ELT L 337, 23.12.2015, lk 35).
         
            (4)  ELT L 123, 19.5.2015, lk 1.